เจ้าของเครื่องสำอาง NYX
ผู้หญิงทุกคนน่าจะรู้จักแบรนด์ NYX แต่คงมีน้อยคนที่จะทราบประวัติ และต้นกำเนิดของ NYX NYX ก่อตั้งขึ้นโดย สาววัย 25 ปี และตอนนี้เธอมีเงินมากกว่า 8,000 ล้านบาท เธอคือใคร? ลงทุนแมนจะเล่าให้ฟัง
30 เม.ย. 2561

เจ้าของเครื่องสำอาง NYX / โดย ลงทุนแมน
ผู้หญิงทุกคนน่าจะรู้จักแบรนด์ NYX
แต่คงมีน้อยคนที่จะทราบประวัติ และต้นกำเนิดของ NYX
NYX ก่อตั้งขึ้นโดย สาววัย 25 ปี
และตอนนี้เธอมีเงินมากกว่า 8,000 ล้านบาท
เธอคือใคร?
ลงทุนแมนจะเล่าให้ฟัง
NYX ก่อตั้งโดย Toni Ko
ครอบครัวของ Toni Ko นั้นอพยพจากเกาหลีมาอยู่ที่สหรัฐอเมริกา และเริ่มต้นเปิดร้านขายเครื่องสำอางที่รัฐแคลิฟอร์เนียในปี 1986 ก่อนจะขยับขยายกลายเป็นผู้ค้าส่งในเวลาต่อมา
Toni Ko ในวัย 25 ปีมองเห็นช่องว่างทางการตลาด ได้ยืมเงินลงทุนจากพ่อแม่ 250,000 ดอลลาร์สหรัฐ หรือประมาณ 8 ล้านบาท ก่อตั้ง NYX Cosmetics ในปี 1999
และถึงแม้เธอจะมีเงินมาลงทุนจำนวนมาก แต่เรื่องราวมันก็ไม่ได้ง่ายเลย
เธอเริ่มต้นธุรกิจจากการมีพนักงานคนเดียวเท่านั้น ดังนั้นเธอจึงต้องทำทุกอย่างไม่ว่าจะเป็นเลขา, นักออกแบบ, คนส่งของ, การตลาด
และในที่สุดผลิตภัณฑ์แรกของ NYX ก็ถือกำเนิด
อายไลเนอร์ ที่มีราคาเพียงแค่แท่งละ 2 ดอลลาร์สหรัฐ ในขณะที่แบรนด์อื่นในตลาดอย่าง MAC ในขณะนั้นขายถึงแท่งละ 10 ดอลลาร์สหรัฐ หรือมากกว่า
เธอทำยอดขายในปีแรก 2 ล้านดอลลาร์สหรัฐ หรือประมาณ 60 ล้านบาท ซึ่งก็มากเกินพอสำหรับการใช้หนี้พ่อแม่ที่ยืมมา
สิ่งที่ทำให้ NYX ประสบความสำเร็จไม่ใช่เพียงแค่เพราะว่ามันถูก แต่ยังเป็นเพราะ Toni ใส่ใจในรายละเอียด
“แบรนด์เครื่องสำอางส่วนใหญ่ถูกบริหารโดยชายแก่ ซึ่งแยกระหว่างลิปสติก และ ลิปไลเนอร์ ไม่ได้ด้วยซ้ำ” Toni กล่าว
ในปี 2008 อเมริกาเกิดวิกฤติเศรษฐกิจ (Hamburger Crisis) ขึ้น ซึ่งทำให้นักชอปที่เคยมีความสุขกับการซื้อเครื่องสำอางแพงๆ ต้องหาทางเลือกใหม่ที่ถูกกว่า และนั่นเป็นโชคดีของ Toni
ซึ่งในช่วงเวลาเดียวกันนี้เองที่ Beauty Vlogger เริ่มเป็นกระแส และโด่งดังมากขึ้นเรื่อยๆ ใน YouTube และนั่นก็เป็นโชคดีของ Toni อีกเช่นกัน
Vlogger ย่อมาจาก Video+Blogger ซึ่งเป็นการอัดวิดีโอตัวเองผ่าน YouTube
NYX ใช้ช่องทางโซเชียลมีเดีย ที่จะโปรโมตสินค้า โดยส่งสินค้าฟรีให้กับ Beauty Vlogger
NYX เติบโตขึ้นอย่างก้าวกระโดด และตัดสินใจว่าจะต้องกลายเป็นเครื่องสำอางที่อยู่ในกระแสหลักให้ได้
Toni จึงตัดสินใจจะพา NYX เข้าไปอยู่ใน Sephora แล้วก็ขายดีเป็นเทน้ำเทท่า ทำให้ในปี 2009 NYX ได้เข้าไปอยู่ในทุกสาขาของ Sephora
ในปี 2011 Toni คิดว่าถึงเวลาที่ต้องพักสักทีหลังจากทำงานหนักมากกว่า 12 ปี
เธอตัดสินใจว่าจะขายบริษัท แต่การขายก็ไม่ใช่เรื่องง่ายเลยเธอจึงต้องใช้เวลาเตรียมการกว่า 3 ปี
และในปี 2014 NYX ได้ขายกิจการให้ L'Oréal ด้วยมูลค่ากว่า 500 ล้านดอลลาร์สหรัฐ หรือประมาณ 15,000 ล้านบาท
และนั่นส่งผลให้ Toni Ko ในวัย 41 ปี ติดอันดับผู้หญิงที่รวยที่สุดด้วยตนเองในสหรัฐอเมริกาลำดับที่ 57 จากนิตยสาร Forbes ด้วยมูลค่าทรัพย์สินกว่า 270 ล้านดอลลาร์สหรัฐ หรือกว่า 8,000 ล้านบาท
Toni พลิกจากเด็กอพยพจากเกาหลี กลายเป็นหนึ่งในผู้ประกอบการที่ประสบความสำเร็จในโลก
จากโอกาสที่เธอเห็น แล้วไม่ยอมปล่อยให้ผ่านไป
มีสัมภาษณ์ที่น่าสนใจถาม Toni ว่า ตอนนั้นคุณเริ่มธุรกิจของตัวเองได้อย่างไร และใครเป็นแรงบันดาลใจของคุณ
Toni ตอบว่า “Just do it” หรือ แค่เริ่มต้นทำ
แต่สิ่งสำคัญคือ ต้องให้ทุกอย่างเริ่มต้นจาก Passion ในธุรกิจที่คุณทำ อย่าให้เงินเป็นตัวตั้งต้น
ถ้าทุกอย่างมาจาก Passion ความสำเร็จก็จะตามมาเอง..
----------------------
Reference
-
-
-
-